**Ενότητα 12η: Αριστοτέλης, Ἠθικὰ Νικομάχεια Β1, 1-4, 1103a14 - b2 Β1, 1-4, 1103a14 - b2**

**Ασκήσεις κατανόησης του κειμένου αναφοράς**

**1.** Με βάση το αρχαίο κείμενο (αναφοράς) να χαρακτηρίσετε τις παρακάτω διατυπώσεις ως Σωστές ή Λανθασμένες με ένα Σ ή Λ αντίστοιχα. Να τεκμηριώσετε την επιλογή σας γράφοντας τη χαρακτηριστική φράση του αρχαίου κειμένου που την επιβεβαιώνει.

α) Η διανοητική αρετή είναι αποτέλεσμα κυρίως της διδασκαλίας.

β) Ο Αριστοτέλης συσχετίζει γλωσσικά τη λέξη έθος με τη λέξη ηθική.

γ) Κατά τον Αριστοτέλη η ηθική ολοκλήρωση του ανθρώπου επιτυγχάνεται μέσω της διαδικασίας του έθους.

δ) Για να δούμε με τα μάτια μας, η φύση μας εξασφαλίζει πρώτα την αντίστοιχη δυνατότητα.

ε) Ο τρόπος απόκτησης μίας τέχνης είναι τελείως διαφορετικός από τον τρόπο απόκτησης μία αρετής.

στ) Η αρετή διακρίνεται σε διανοητική και ηθική. (ΚΕΕ)

ζ) Οι ηθικές αρετές προέρχονται από τη φύση.

η) Οι φυσικές ιδιότητες αλλάζουν µε τον εθισµό.

θ) Έχουµε από τη φύση την προδιάθεση να δεχτούµε τις ηθικές αρετές

ι) Οι διανοητικές αρετές χρειάζονται χρόνο και εµπειρία για να αναπτυχθούν.

**2. α.** Ποια είδη αρετής διακρίνει ο Αριστοτέλης, σε ποιο μέρος της ψυχής ανήκει κάθε είδος και από ποιους παράγοντες εξαρτάται η ανάπτυξή του καθενός;

**β.** Σε ποιο από τα δύο είδη αρετών αναφέρεται ο Αριστοτέλης, όταν λέει: (ΙΕΠ)

1) *ἐμπειρίας δεῖται καὶ χρόνου*

2) *τοὔνομα ἔσχηκε μικρὸν παρεκκλῖνον ἀπὸ τοῦ ἔθους*

3) *οὔτ΄ ἄρα φύσει οὔτε παρὰ φύσιν ἐγγίνονται αἱ ἀρεταί*

4) *τὰς δ΄ ἀρετὰς λαμβάνομεν ἐνεργήσαντες πρότερον*

**3.** Ποια είναι η σχέση της πράξεως – ενεργείας με τις ιδιότητες που έχουμε φύσει και με την ηθική αρετή σύμφωνα με τον Αριστοτέλη;

**4.** Ποια παραδείγματα χρησιμοποιεί ο Αριστοτέλης για να τεκμηριώσει τις θέσεις του;

**5. α.** Να συνδέσετε κάθε στοιχείο της στήλης Α µε τις φράσεις της στήλης Β που του αντιστοιχούν, γράφοντας µπροστά από τα γράµµατα της στήλης Α τους αντίστοιχους αριθµούς της στήλης Β. Κανένα στοιχείο της στήλης Β δεν περισσεύει.

|  |  |
| --- | --- |
| **Α** | **Β** |
| α) φύσειβ) ἐξ ἔθους | 1. ὕστερον τὰς ἐνεργείας ἀποδίδοµεν 2. ἔχοντες ἐχρησάµεθα 3. χρησάµενοι ἔσχοµεν 4. τὰς αἰσθήσεις ἐλάβοµεν 5. ποιοῦντες µανθάνοµεν 6. ἐνεργήσαντες πρότερον 7. δίκαιοι γινόµεθα 8. πρότερον τὰς δυνάµεις κοµιζόµεθα |

**β**. Να αιτιολογήσετε µε λίγα λόγια τις επιλογές σας για το στοιχείο (α) φύσει.

**Ασκήσεις ερμηνευτικές**

**1.** Ποια σχέση έχουν με τις ηθικές αρετές η φύση και το έθος; Να δώσετε το εννοιολογικό περιεχόμενο των όρων.

**2.** Να επισημάνετε στο κείμενο τις λέξεις που εκφράζουν όρους της αριστοτελικής φιλοσοφίας και να δώσετε το εννοιολογικό τους περιεχόμενο. [ΚΕΕ: γένεσις, αὔξησις, ἔθος, φύσις, φύσει, ἀρετή διανοητική, ἀρετή ἠθική και τα παράγωγα του ρήµατος τελειοῦµαι (βλ. σχολικό βιβλίο, σ. 157 Φιλοσοφικός λόγος). Ο στόχος της ερώτησης µπορεί να τίθεται σε κάθε ενότητα.]

**3.** Ο λόγος του φιλοσόφου εδώ είναι δομημένος με τη βοήθεια των μεθόδων της αντίθεσης και της αναλογίας. Αφού επισημάνετε σε ποια σημεία χρησιμοποιείται η κάθε μέθοδος, να δείξετε ποια στοιχεία της επιχειρηματολογίας αντιτίθενται και ποια παρουσιάζονται αναλογικά.

**4.** Να γράψετε ένα παράδειγμα από την καθημερινή εμπειρία σας, όπου να φαίνεται η διάκριση και ο ρόλος των εννοιών δύναμη – ενέργεια σε συνδυασμό με τις χρονικές βαθμίδες του προτερόχρονου και του υστερόχρονου.

**5.** Ποια είναι η βασική φιλοσοφική θέση, την οποία υποστηρίζει ο Αριστοτέλης στο απόσπασμα που σας δίνεται; Να διακρίνετε τα δύο κεντρικά επιχειρήματα με τα οποία επιχειρεί να την αποδείξει και να τα αποδώσετε με δικά σας λόγια. (ΙΕΠ)

**6.** *οὔτ΄ ἄρα φύσει οὔτε παρὰ φύσιν ἐγγίνονται αἱ ἀρεταί*: Με τη συμπερασματική αυτή διατύπωση ο Αριστοτέλης τοποθετείται απορριπτικά απέναντι σε δύο αντίπαλες φιλοσοφικές θέσεις. Δοκιμάστε να περιγράψετε τι υποστηρίζει ως προς τον χαρακτήρα της ηθικής αρετής η καθεμία από τις θέσεις αυτές. Ποιοι μπορεί να ήταν στην αρχαία Αθήνα οι υποστηρικτές της καθεμιάς; (ΙΕΠ) [ΚΕΕ: Ο Σοφοκλής ακολουθεί την αρχαϊκή αριστοκρατική αντίληψη για την αρετή. Για τον Όµηρο, τον Τυρταίο, τον Θέογνι και τον Πίνδαρο, ἀρετή µπορούν να έχουν µόνο οι ευγενείς, οι «άριστοι», ποτέ οι κοινοί άνθρωποι. Αντίθετη είναι η θέση του Αριστοτέλη.]

**7.** Να γράψετε µια µικρή παράγραφο σε δοκιµιακό ύφος στην οποία να χρησιµοποιήσετε ως θεµατική πρόταση τη βασική θέση του φιλοσόφου για την ηθική αρετή και να την στηρίξετε µε τα επιχειρήµατα που εκείνος χρησιµοποιεί διατυπωµένα µε δικά σας λόγια. Να ενισχύσετε την επιχειρηµατολογία µε απλά, συγκεκριµένα παραδείγµατα από την καθηµερινή εµπειρία. (ΚΕΕ)

**8.** Ο Αριστοτέλης χαρακτηρίζεται πρακτικός νους που καταφεύγει συχνά στην πραγµατικότητα για να τεκµηριώσει τις απόψεις του, τις οποίες παρουσιάζει σε απλό και λιτό ύφος. Ποια στοιχεία του αποσπάσµατος θα µπορούσαν να επιβεβαιώσουν αυτές τις κρίσεις; (ΚΕΕ)

**9.** α) Να επισηµάνετε τη λέξη µε την οποία εισάγεται ο νέος συλλογισμός στη δεύτερη παράγραφο και να εξηγήσετε το ρόλο της στη δοµή της επιχειρηµατολογίας του φιλοσόφου. β) Χρησιµοποιώντας την επαγωγική µέθοδο, να συνθέσετε µία παράγραφο στην οποία θα υποστηρίξετε τη βασική θέση του Αριστοτέλη (οὐδεµία τῶν ἠθικῶν ἀρετῶν φύσει ἡµῖν ἐγγίνεται) µε το επιχείρηµα που προβάλλεται εδώ, διατυπωµένο µε δικά σας λόγια. (ΚΕΕ)

**10.** Ποιος είναι ο ρόλος του επιρρήµατος *πολλάκις* στην επιχειρηµατολογία του Αριστοτέλη για τον τρόπο απόκτησης της ηθικής αρετής; (ΚΕΕ)

**11.** *τὰς δυνάµεις κοµιζόµεθα, τὰς ἐνεργείας ἀποδίδοµεν*: α) Ποιο είναι το περιεχόµενο των εννοιών δύναµις - ἐνέργεια στην αριστοτελική φιλοσοφία; β) Ποια από τις δύο έννοιες θεωρεί ο φιλόσοφος πιο αξιόλογη; Μπορούµε να το συµπεράνουµε αυτό από το κείµενο; (ΚΕΕ)

**12.** *οὕτω δὴ καὶ τὰ µὲν δίκαια πράττοντες δίκαιοι γινόµεθα, τὰ δὲ σώφρονα σώφρονες, τὰ δ’ ἀνδρεῖα ἀνδρεῖοι*: Ο W. D. Ross, γνωστός αριστοτελιστής, επισηµαίνει στο χωρίο αυτό ένα παράδοξο. Συµφωνείτε; Να διατυπώσετε τις σκέψεις σας σ’ ένα σύντοµο δοκίµιο και να τις συζητήσετε στην τάξη σας. (ΚΕΕ)

**Ασκήσεις λεξιλογικές**

**1.** Να συνδέσετε τα ρήματα της στήλης Α με τις ετυμολογικά συγγενείς τους λέξεις που βρίσκονται στη στήλη Β. Δύο λέξεις της στήλης Β περισσεύουν.

|  |  |
| --- | --- |
| **Α**  | **Β**  |
| περιγίγνομαι  | άδεια <ἀ (στερητ.) + δείδω (δέδοικα). |
| ἔχω  | δοχείο  |
| φέρομαι  | αγενής  |
| παρεκκλίνω  | ευφυϊα  |
| πέφυκα  | ένδεια  |
| δέχομαι  | δίφρος  |
| δέομαι  | ενοχή  |
|  | κλίτος  |
|  | παράκληση  |

**2. παρεκκλίνω**: Να συνθέσετε το απλό ρήμα με τις προθέσεις ***εν, από, συν, κατά***, και να σχηματίσετε τα αντίστοιχα παρασύνθετα ουσιαστικά στη νέα ελληνική.

**3. ἔθος**: α) Να δώσετε δύο ομόρριζα ρήματα**1** στην αρχαία ελληνική και να γράψετε τη σημασία τους β) Να δώσετε δύο ομόρριζα ουσιαστικά της λέξης στη νέα ελληνική.

**4.** Να δώσετε αντώνυμα των λέξεων στην αρχαία ελληνική: **ἀρετή, γένεσις, πλεῖον, αὔξησις, ἐμπειρία**.

**5. δυνάμεις, ἐνεργείας**: Με τη δοτική ενικού κάθε λέξης να γράψετε μία πρόταση στη νέα ελληνική και να εξηγήσετε τη σημασία της.

**6.** Να βρείτε με ποιες λέξεις του κειμένου έχουν ετυμολογική συγγένεια οι παρακάτω λέξεις της νέας ελληνικής: *κομιστής, θυρωρός, λήμμα, χρήμα, παρόραμα, λάφυρο, εύχρηστος, ευήκοος, τοκετός*.

**7. σώφρων**: Χρησιμοποιώντας το δεύτερο συνθετικό του επιθέτου και ως πρώτο συνθετικό τις λέξεις: **εὖ, παρά, ὁμοῦ,** να σχηματίσετε αφηρημένα ουσιαστικά και τα αντίστοιχα επίθετα.

8. **γένεσιν, ἐμπειρίας, πεφυκότων, παρεκκλῖνον, φερόμενος**: Από ποιο ρήμα παράγεται ο κάθε τύπος; Να γράψετε και από δύο νεοελληνικά παράγωγα των ρημάτων αυτών. (ΙΕΠ)

**9. πῦρ2**: Να βρείτε τέσσερις φράσεις της νέας ελληνικής στις οποίες χρησιµοποιείται η λέξη. (ΚΕΕ)

**10.** Να γράψετε σύνθετες λέξεις της νέας ελληνικής µε πρώτο συνθετικό τις λέξεις: λίθος, πῦρ (πέντε σύνθετες για καθεµία). (ΚΕΕ)

**11. α. κοµίζοµαι:** α) Τί σηµαίνει η έκφραση κοµίζω γλαῦκα ἐς Ἀθήνας;β)Να συµπληρώσετε καθένα από τα κενά των φράσεων µε µία από τις λέξεις της παρένθεσης. Μία λέξη δεν θα χρησιµοποιηθεί.

……………………… οστών …………………………. σκουπιδιών

……………………… καρπών …………………….…. του ταξί

…………………….. αποδεικτικών στοιχείων

(κόµιστρο, ανακοµιδή, συγκοµιδή, µετακόµιση, προσκόµιση, αποκοµιδή)

**12.** α) Να δώσετε στην αρχαία ελληνική δύο συνώνυµα για καθένα από τα παρακάτω ρήµατα: ἀποδίδοµαι, δεῖ, πράττω, κοµίζω3. β) Να γράψετε ένα οµόηχο για καθεµιά από τις λέξεις: ἔτι, ἀκοῦσαι, ἰδεῖν, δεῖ4.

**Παράλληλο κείμενο (ΙΕΠ)**

Στο παρακάτω απόσπασμα του πλατωνικού διαλόγου *Νόμοι* ένας Αθηναίος αναφέρεται στην ανατροφή των παιδιών. Να εντοπίσετε ομοιότητες και διαφορές συγκριτικά με τη διδασκαλία του Αριστοτέλη για το πώς αναπτύσσεται η ηθική αρετή, όπως αυτή διατυπώνεται στο απόσπασμα των Ηθικών Νικομαχείων που σας δόθηκε. (ΙΕΠ)

**Πλάτων, Νόμοι 788a**

«Αφού θα έχουν γεννηθεί τα παιδιά, αρσενικά και θηλυκά, το πιο σωστό θα ήταν για μας να κάνουμε λόγο στη συνέχεια για την ανατροφή και την εκπαίδευση, ένα θέμα το οποίο είναι χωρίς άλλο αδύνατον να μείνει αμνημόνευτο, όταν όμως το συζητάμε, θα μας φαινόταν ως ενδεδειγμένο να γίνεται με διδασκαλία και νουθεσία μάλλον παρά με μορφή νόμων. Πράγματι, με το να συμβαίνουν στην ιδιωτική ζωή στα σπίτια πολλά και μικρά πράγματα όχι σε όλους φανερά, τα οποία εύκολα, τόσο λόγω του πόνου και της απόλαυσης όσο και της επιθυμίας καθενός, καταλήγουν να είναι διαφορετικά από τις συμβουλές του νομοθέτη, θα εδημιουργούντο κάθε είδους ανόμοια μεταξύ τους ήθη των πολιτών. Και αυτό είναι κακό για τις πόλεις· και διότι λόγω του ασήμαντου χαρακτήρα τους και της συχνότητας το να κάνει κανείς νόμους, που ορίζουν ποινές εναντίον τους, θα ήταν άπρεπο και συνάμα άσχημο, και διότι το να συνηθίζουν οι άνθρωποι να παρανομούν στα μικρά και τα μεγάλης συχνότητας θέματα, καταστρέφει και τους κείμενους γραπτούς νόμους. Ώστε, ενώ είναι πρόβλημα να νομοθετεί κανείς γι’ αυτά, είναι αδύνατο να τα αποσιωπά.»

(Μετάφραση Η. Π. Νικολούδης)

1. **ἐθίζω** και **ἔθω** < πρκ. *εἴωθα* (*κατὰ τὸ εἰωθός*, σύμφωνα με τη συνήθεια, *παρὰ τὸ εἰωθός*, αντίθετα προς τη συνήθεια· επίρρ., *εἰωθότως*, συνηθισμένα).
2. α) πυρ και µανία, β) πυρ, γυνή και θάλασσα, γ) ανοίγω πυρ, δ) διά πυρός και σιδήρου, ε) γραµµή πυρός, στ) µεταξύ δύο πυρών, ζ) βάπτισµα του πυρός, η) παύσατε πυρ, θ)δέχοµαι τα πυρά, ι) παρανάλωµα του πυρός.
3. πωλῶ ή πιπράσκω, χρή, ποιῶ, φέρω.
4. ἔτη ή αἴτει, ἀκούσαι, ἡδύν, δή.

**Πηγές:**

* <https://akisambelas.files.wordpress.com/2020/01/fakelos_ylikou_g_lyk_d.e._12-19.pdf>
* <http://www.iep.edu.gr/images/IEP/EPISTIMONIKI_YPIRESIA/Epist_Monades/B_Kyklos/Humanities/2018/2018-09-27_kritiria_axiologosis_arhaia_g_lykeiou.pdf>
* <http://www.kee.gr/attachments/file/2141.pdf>